बहरहाल जाने माने साहित्यकार और दलित-बहुजन सचेतक प्रेमकुमार मणि ने अपने सोशल मीडिया पेज से लगभग अपील करते हुए लिखा है कि वो इस मामले को जनता के बीच इसलिए लाना चाहते हैं कि लोग पूरे मामले की गंभीरता को समझें। भीमा कोरेगांव दलितों के शौर्य का निश्चित तौर से एक प्रतीक है और उसे उत्सव रूप देने का उन्हें अधिकार है और होना चाहिए। गौर करें कि आखिर किन स्थितियों में दलितों ने ईस्ट इंडिया कंपनी की तरफ से लड़ाई की। ईस्ट इंडिया कंपनी की कोई राष्ट्रीयता नहीं थी। वह एक कंपनी थी। पेशवा ब्राह्मण थे। उन्होंने अपने सामाजिक ढाँचे में महारों को अछूत, शूद्र और काहिल-कामचोर चिन्हित कर रखा था। लड़ाकू जातियां तो मराठा, पेशवा, राजपूत थे। कंपनी के लोगों ने इन दीन-हीन, काहिल-कमचोर करार दिए लोगों को अवसर दिया और एक झटके में इन लोगों ने कमाल कर दिखाया। तथाकथित बहादुर लोग भाग खड़े हुए। बड़ी संख्या में हताहत भी हुए। निश्चित ही यह प्रेरणा दिवस है। इसने बताया कि योग्यता या बहादुरी किसी खास जाति-कुनबे की चीज नहीं है। अवसर देने पर इसका पता चलता है। अब महाराष्ट्र की भाजपा सरकार माओवाद के नाम पर उनके नेताओं और सहयोगियों को तंग और तबाह करना चाहती है। दलित-बहुजनों के बीच उठ रही चेतना और जागरूकता को वो ध्वस्त करना चाहती है। महाराष्ट्र सरकार में हिम्मत है तो वह बाबा साहब आंबेडकर के पोते प्रकाश आंबेडकर को क्यों नहीं गिरफ्तार करती। दलित-बहुजनों के सभी अभियानों को माओवादी बतला कर उन पर नक्सली मुकदमे चलाना, जेलों में नाना प्रकार के कष्ट देना, धीरे-धीरे उन्हें अधमरा कर देना यह सब पूंजीवादी सरकारों की नीतियां रह गई हैं।”